**ՀԻՄՆԱՎՈՐՈՒՄ**

**ՊԵՏԱԿԱՆ ԳՈՒՅՔՆ ՕՏԱՐԵԼՈՒ ՄԱՍԻՆ**

**ՀՀ կառավարության որոշման նախագծի**

Ներկայացված նախագծով առաջարկվում է ՀՀ ՏԿԵ նախարարության պետական գույքի կառավարման կոմիտեին ամրացված, ՀՀ Արամավիրի մարզ, Մերձավան համայնք Երևանյան խճուղի 2-րդ փակուղի թիվ 6 շենք հասցեում գտնվող պետական սեփականություն հանդիսացող անշարժ գույքն օտարել դասական աճուրդով։

Աճուրդով օտարման ենթակա գույքի մեկնարկային գինը սահմանվել է գնահատված արժեքի 100 տոկոսի չափով՝ 107 200 000 ՀՀ դրամ։

Անշարժ գույքի գնահատված շուկայական արժեքում ներառված, հատկացված հողամասի գնահատված շուկայական արժեքը՝ 9 252 730 ՀՀ դրամ, իսկ հողամասի տվյալ պահին գործող կադաստրային արժեքը՝ 5 219 115 ՀՀ դրամ։

Գնորդը պարտավոր է վճարել նաև Գույքի արժեքի որոշման դիմաց գանձվող գումարը՝ 621 774 ՀՀ դրամը։

Նշված հասցեում գտնվող գույքը հանդիսանում է պետական սեփականություն և անհատույց օգտագործման իրավունքով հանձնված է «Հայաստանի ազգային ագրարային համալսարան» հիմնադրամին։ Նախագծում սահմանվել է դրույթ, որ սույն որոշումն ուժի մեջ մտնելուց հետո մեկամսյա ժամկետում Կոմիտեն պետք է ապահովի վերջինիս հետ կնքված անհատույց օգտագործման իրավունքի պայմանագրի լուծումը, որից հետո նշված գույքը կներկայացվի օտարման աճուրդով։

«Հայաստանի ազգային ագրարային համալսարան» հիմնադրամը գրությամբ (գրությունը կցվում է) հայտնել է իր համաձայնությունը՝ հրաժարվել նշված անշարժ գույքի օգտագործման իրավունքից՝ պայմանով, որ ՀՀ Արամավիրի մարզ, Մերձավան համայնք Երևանյան խճուղի 2-րդ փակուղի թիվ 6 հասցում նշված գույքի օտարման դեպքում հիմնադրամին կհատկացվի 42 000 000 ՀՀ դրամ՝ ՀԱԱՀ «Խաղողագործության գիտական կենտրոն» մասնաճյուղը (այդ թվում՝ վարչական շենքը, գիտական գրադարանը, լաբորատորիաները) ՀՀ Արմավիրի մարզի Ոսկեհատ համայնք տեղափոխելու և տեղում առկա ՀԱԱՀ կառուցվածքային ստորաբաժանում հանդիսացող «Ոսկեհատ» ուսումնափորձնական տնտեսությունում, մասնաճյուղի գործունեությունն ապահովելու նպատակով, սակայն Կոմիտեի համապատասխան աշխատակիցների կողմից իրականացվել է գույքի տեղազննում, որի արդյունքում պարզվել է որ գույքը փաստացի չի շահագործվում և նշված հասցեում որևէ գործունեություն չի իրականացվում։

Հաշվի առնելով վերոնշյալը՝ նախագծով նախատեսվում է գույքը ներկայացնել օտարման առանց օտարումից նախատեսվող դրամական միջոցների հատկացման որևէ պայմանի։

**ՀՀ կառավարության 18.08.2021թ. թիվ 1363-Ա որոշմամբ սահմանվել է ՀՀ կառավարության 2021-2026թթ. ծրագիրը, որի 6.7 կետով հաստատվել է «Պետական գույքի արդյունավետ կառավարում» բաժինը։ Ծրագրի համաձայն սահմանվել է գույքի արդյունավետության և գրավչության բարձրացմանը, միասնական բազայի հաշվառմանը, բնակչության սոցիալ-տնտեսական խնդիրների լուծմանն ուղղված մի շարք կատարման ենթակա միջոցառումներ։ ՀՀ Արամավիրի մարզ, Մերձավան համայնք Երևանյան խճուղի 2-րդ փակուղի թիվ 6 հասցեում գտնվող անշարժ գույքի օտարումը բխում է ՀՀ կառավարության 2021-2026թթ. ծրագրի պահանջներից։**

**«Պետական գույքն օտարելու մասին»** ՀՀ կառավարության որոշման նախագծի ընդունման արդյունքում նախատեսվում է Հայաստանի Հանրապետության պետական բյուջե ապահովել լրացուցիչ դրամական մուտքեր։